Predkladacia správa

Návrh na zmenu Štatútu kúpeľného miesta Piešťany predkladá Ministerstvo zdravotníctva Slovenskej republiky ako iniciatívny materiál na základe podnetu mesta Piešťany, obce Banka a obce Moravany nad Váhom o prehodnotenie rozsahu vnútorného kúpeľného územia kúpeľného miesta Piešťany.
Štatút kúpeľného miesta vymedzuje rozsah kúpeľného miesta a rozsah vnútorného kúpeľného územia. Zároveň určuje obmedzenia a zákazy niektorých činností v kúpeľnom mieste, ustanovuje opatrenia súvisiace s výstavbou a rozvojom kúpeľného miesta a určuje podmienky pre podnikateľskú a inú činnosť v záujme vytvárania priaznivých podmienok pre poskytovanie kúpeľnej starostlivosti a zachovanie a zlepšenie životného prostredia kúpeľného miesta. Režim kúpeľného miesta a vnútorného kúpeľného územia  okrem štatútu upravuje aj 
§ 63 zákona NR SR č. 277/1994 Z. z. o zdravotnej starostlivosti v znení zákona č. 80/2000
Z. z., ktorý vymenúva rad zákazov vzťahujúcich sa na vnútorné kúpeľné územie. 
V súčasnosti je platný Štatút kúpeľného miesta Piešťany, ktorý  bol schválený podľa
§ 62 ods. 1 zákona NR SR č. 277/1994 Z. z. o zdravotnej starostlivosti v znení neskorších predpisov uznesením vlády Slovenskej republiky č. 623 z 29. septembra 1998 v znení jeho zmeny schválenej uznesením vlády Slovenskej republiky č. 456 z 2. júna 1999.  Územie kúpeľného miesta Piešťany je v zmysle § 2 tohto štatútu tvorené katastrálnym územím mesta Piešťany a katastrálnymi územiami obcí Banka a Moravany nad Váhom. 
Predmetom navrhovanej zmeny je úprava hraníc vnútorného kúpeľného územia kúpeľného miesta Piešťany takým spôsobom, že sa rozloha vnútorného kúpeľného územia celkovo zredukuje. Predkladaný návrh vychádza z požiadaviek mesta Piešťany, obce Banka a obce Moravany nad Váhom. V súčasnosti platné vnútorné kúpeľné územie zahŕňa podstatne väčšie územie ako v predkladanej zmene, a to najmä v centrálnej mestskej zóne mesta Piešťany a na pravej strane obtokového ramena rieky Váh v nezastavaných častiach katastrálnych území obcí Banka a Moravany nad Váhom. Ministerstvo zdravotníctva SR prehodnotilo požiadavky a rozsah vnútorného kúpeľného územia s ohľadom na jeho funkciu, z čoho vyplynul navrhovaný rozsah  vnútorného kúpeľného územia. Návrh v plnej miere zohľadňuje hlavnú funkciu kúpeľného miesta, ktorou je zachovanie a rozvoj vhodných podmienok na poskytovanie kúpeľnej starostlivosti a na kúpeľné prostredie, tak aby vo vnútornom kúpeľnom území bola zabezpečená potrebná ochrana liečebného režimu pri poskytovaní kúpeľnej starostlivosti v prírodných liečebných kúpeľoch. Zmena v porovnaní s pôvodnými hranicami sa týka v Piešťanoch najmä centrálnej mestskej zóny, v Moravanoch nad Váhom územia od potoka Striebornica po miestne roľnícke družstvo /vrátane/ ako aj úseku od zastavaného územia obcí Moravany nad Váhom a Banka po vedenie NN.  Redukciou vnútorného kúpeľného územia sa nenaruší prostredie prírodných liečebných kúpeľov, pritom bude umožnené mestu Piešťany, obci Banka a obci Moravany nad Váhom realizovať svoje plánované zámery funkčného využitia územia s cieľom ich ďalšieho rozvoja.
 Návrh na zmenu Štatútu kúpeľného miesta Piešťany nezakladá nároky na verejné financie, nemá vplyv na životné prostredie, nebude mať dopad na zamestnanosť a ani na zvýšenie počtu pracovných miest. V rámci medzirezortného pripomienkového konania bol návrh na zmenu štatútu zaslaný na zaujatie stanoviska 27 pripomienkujúcim orgánom. Svoje stanovisko oznámilo 15 pripomienkujúcich orgánov, z toho 10 bez pripomienok a 10 pripomienkujúcich orgánov nezaslalo pripomienky ani ku dňu, kedy boli práce na návrhu zmeny štatútu pred jeho predložením do vlády Slovenskej republiky ukončené. Zároveň boli predložené stanoviská zo strany fyzických a právnických osob, ktoré neboli účastníkmi medzirezortného pripomienkového konania a to v počte 3. Ministerstvo zdravotníctva SR neakceptovalo pripomienku Mesta Piešťany /zaslanú po stanovenom termíne; svojim vecným obsahom ju možno považovať za zásadnú/, ktorá spočívala v požiadavke opätovného zváženia redukcie rozsahu vnútorného kúpeľného územia na plochu Kúpeľného ostrova, bez zásahu do mestských častí na pravom brehu rieky Váh. Táto požiadavka bola zo strany Ministerstva zdravotníctva SR zamietnutá už na prvom rokovaní v tejto veci dňa 18.2.2004 medzi zástupcami Ministerstva zdravotníctva SR, mesta Piešťany, obce Banka a obce Moravany nad Váhom a prizvaných odborníkov, z hľadiska potreby zabezpečenia ochrany liečebného režimu pacientov. Na pravom brehu rieky Váh sa nachádzajú liečebné domy Jalta, Slovan, Smaragd, Šumava a Zelený strom. Rozsah vnútorného kúpeľného územia vytýčený v predkladanom návrhu na zmenu štatútu vyplynul z rokovaní medzi zástupcami MZ SR, mesta Piešťany, obce Banka a obce Moravany nad Váhom a prizvaných odborníkov. Vo veci tejto pripomienky sa dňa 7.10.2004 uskutočnilo rozporové konanie na úrovni štátneho tajomníka Ministerstva zdravotníctva SR so zástupcami Mesta Piešťany, k odstráneniu rozporu však nedošlo. Vzhľadom k uvedenému sa návrh na zmenu štatútu predkladá na rokovanie vlády Slovenskej republiky s rozporom.